Köszöntök minden kedves jelenlévőt!

- **William Blake festő és költő szavaival élve:**

*„A zöld a szeretet színe, a természet színe, és a remény színe.”* - **William Blake**

Részben a természetben leggyakrabban előforduló szín, a növényzet árnyalata, amely a napfényt energiává alakítva az élet alapját képezi. Ugyanakkor számos kultúrában a termékenység, a növekedés és az újjászületés szimbóluma. A tárlat felhívja a figyelmet a természethez való visszatalálás fontosságára, ahol újra önmagunkra lelhetünk.

Az imént látott performance a természethez fűzött viszonyunknak állít tükröt. Kapcsolódásunk ehhez a magasabbrendű egységhez egyúttal magában hordozza a természetes énünkkel való harmóniát, ennek hiányában fellépő szorongást és belső küzdelmet érzékelteti **Réti Anna** táncművész előadása, amely koreográfiáját **Kántor Katának** köszönheti.

Elmerülve a természetben szellemileg felfrissülünk, a minket körülölelő zöld szín nyugtató hatása csökkenti a szorongást és elősegíti a relaxációt. Az ember ősidők óta érzi magával ragadó erejét.

*„A természet színeiben a zöld a legnyugtatóbb és legkellemesebb az emberi szem számára.”* - **Claude Monet**

Monet ráérzett a zöld elementáris erejére.Az emberi szem az összes közül ennek a pigmentnek érzékeli a legtöbb árnyalatát, ebből is érződik az evolúciós összetartozásunk a természeti környezetünkkel. Nemcsoda, hogy évszázadokon át a művészek egyik legmeghatározóbb ihletforrása.

**Ugyan a művészek palettájának egyik elengedhetetlen eleme-e mágikus szín,** a zöld pigment előállítása sokáig kihívást jelentett a festők számára. A korai zöld pigmenteket főként ásványi vagy növényi eredetű anyagokból nyerték ki, ám ezek hajlamosak voltak a fakulásra, barnulásra vagy éppen az oxidációra. Leonardo da Vinci és Raffaello is próbálkozott réz-alapú zöldekkel, azonban ezek idővel gyakran elhalványultak. A sárga és a kék szín keverésével érték el a tartósabb zöld árnyalatot, azonban az áttörés a 18. század végén a 19. század elején következett be, amikor megjelentek a tartósabb zöld pigmentek, mint a smaragdzöld és a krómzöld.

A művészettörténet során a zöld szín használata és jelentése folyamatosan változott, amely gyakran művészenként is eltért egymástól. A reneszánsz idején a zöld szín gyakran a nemesség és a gazdagság szimbóluma volt, különösen a drága smaragdzöld szövetek révén. A **Veronese-zöld** elnevezés Paolo Veronese (1528–1588) nevéhez köthető, festményein gyakran találkozunk arisztokratikus alakokkal, akik zöld drapériákba burkolódznak. **Antoine Watteau** és a rokokó mesterei, idilli pásztorjeleneteikben a zöld különböző árnyalataival hangsúlyozták a természet romantikus, magával ragadó szerepét. A 19. századi romantikus festők, például **Caspar David Friedrich**, a zöldet a vad, érintetlen természet színeként alkalmazták, mélyzöld erdőket és ködös tájakat ábrázolva, amelyek misztikus, filozofikus üzenetet hordoznak. A 20. században a művészek már nemcsak a zöld természetes vonatkozásait vizsgálták, hanem pszichológiai és szimbolikus jelentéseit is. **Edvard Munch** "A féltékenység" (1895) című festményén a zöld tónusok az irigység és a szorongás érzését erősítik, míg **Pablo Picasso** kék-zöld korszakában a zöld a melankólia kifejezője volt.

Kortárs kontextusban a Green-art az ökológiai tudatosságra és a fentarthatóságra reflektáló alkotásokat is jelöli. Felhívják a figyelmet a természet örök értékeire, amelyek az idő során számos művészt inspiráltak alkotásra.

A "GREEN" kiállítás alkotásai ezen gazdag művészeti hagyományokhoz kapcsolódik, új perspektívákat nyújtva a zöld szín mélyebb értelmezéséhez.

A kiállításon 12 művész reflexiója mesél nekünk a természethez való kapcsolatunkról.

1. **Vadász Orsolya** üvegfestményének növény motívumai közt visszaköszön a faunával és flórával harmóniában élő és áramló ember. Moon pancake című munkája az állandó változás szimbólumát a holdat emeli be a térbe.
2. **Rumi Rózsa** két apró természet ihlette akvarellje eszünkbe juttatja a kellemes erdei sétákat, a rengetegbe nyúló ösvényeken keresztül, amelyet értelmezhetünk életünk már megtett útjának.
3. **Illés Orsolya** kísérleti jellegű textil és merített papír alkotása mozgalmas, rusztikus faktúrákat hozz létre, amely összecseng a természet növényi formáival. Különböző felületkísérletei gyakran reflektálnak a természeti elemekre, kihangsúlyozva azok jellegzetességeit.
4. **Kelemen Antónia** a green art-ot az újrahasznosítás összefüggésében értelmezi. Kollázsait az újragondolás címszó alatt alkotta meg, felhasználva már meglévő régi képeit, amelyek újra alkotásával egyúttal új értelmet kölcsönözz műveinek.
5. **Perlaki Ágnes** műveit az óceán és az ember kapcsolata inspirálta. Az óceán lágy hullámaiban elmerülő ember egybeolvad egy magasabb rendű egységgel, átadva magát az univerzális vezetésnek.
6. **Boda Szilvia** fotóin keresztül emberi történeteket mesél el, az apró pillanatok megörökítését a test mozgása hozza ritmusba képein. Kiállított műveinek mindegyikén egy-egy természeti motívum került megörökítésre.
7. **Novák Ildikó** absztrakt alkotásának középpontjában látható körszeletek, az élet kettőségét, hullámzó struktúráját tükrözik. Madách Imre Ember tragédiájának egyik híres mondata visszaadja, a mű alapgondolatát. ***Mondottam ember küzdj és bízva bízzál***!
8. **Zsom Marianna** alkotásán a tiszta égbolton átreppenő papírmadarak kontrasztot alkotnak a természetes ég és a mesterségesen konstruált állatok között. Felhívja a figyelmet az állatvilágunk megóvására. Az Éretlenek és a Tengerzöld c. alkotása visszatükrözi az ember kettős kapcsolatát a természettel és az urbanizációval.
9. **Csorján Melitta** színekben gazdag alkotásain az otthont nyújtó kert, az ábrándokat megtestesítő felhő és az életszimbólumként ismert fa köszön vissza. Alkotásait organikus formákon keresztül építik fel, gazdag színvilággal operálva.
10. **Kóczán Krisztina** munkái életigenlőek, jókedvet sugároznak. Kiállított műveiben megjelenik az emberi civilizáció nyoma. A városi forgatagtól kezdve az autó visszapillantóján át, a villanydrótokkal és úttal megsebzett tájon keresztül művei felhívják a figyelmet az emberi tevékenység hatására, arra, hogy meddig nyúlhat el az emberi civilizáció az egykori érintetten tájban.
11. **Nadrai Beáta** zöld sorozata az életen túli a halál utáni dimenziókat tárja fel. Előszeretettel dolgozza fel a természetben és az emberekben megjelenő misztikusság témáját. A körülöttünk levő világ mélyére tekintve alkotásain érződik a spirituális lelkület. Művészete hidat épít a misztikus világ felé.
12. **És természetesen Püspök Anita** az A.P galéria megalapítójának absztrakt munkái is körbevesznek bennünket. Kitartó, lelkiismeretes munkája révén lehetőséget biztosít az alkotóknak művészetük bemutatására. Természethez fűzött mély viszonya és a közösség szervezés iránti szenvedélye inspirálta a tárlatot.

Remélem, hogy a tárlat elindít bennünket a közös gondolkodás útját, lehetőséget biztosítva mindannyiunk számára, hogy elmélyítsük kapcsolatunkat a természettel és ezáltal közelebb kerüljünk önmagunkhoz. Köszönöm a figyelmet!

Morafková Laura